ΓΡΑΠΤΗ ΕΡΩΤΗΣΗ P-3479/97 υποβολή: Raϊl Rosado Fernandes (UPE) προς την Επιτροπή (29 Οκτωβρίου 1997)

Θέμα: Πρόγραμμα στήριξης για τον Εκσυγχρονισμό του Γεωργικού και Δασικού Τομέα

Το Πρόγραμμα για τον Εκσυγχρονισμό του Γεωργικού και Δασικού Τομέα (PAMAF) το οποίο εντάσσεται στο υπο-πρόγραμμα γεωργίας του κοινοτικού πλαισίου στήριξης 1994-99 έχει θεμελιώδη σημασία για την πορτογαλική γεωργία, εφόσον ο στόχος του είναι να κάνει την πορτογαλική γεωργία να πλησιάσει αυτή των άλλων κρατών μελών, συγκεκριμένα δε να διπλασιάσει το εισόδημα των πορτογάλων αγροτών.

Λαμβάνοντας υπόψη ότι σύμφωνα με τον βασικό κανονισμό των Διαρθρωτικών Ταμείων (κανον. αριθ. 2081/93) ((ΕΕ L 193 της 31.7.1993, σελ. 5)) και τον αντίστοιχο κανονισμό συντονισμού (καν. αριθ. 2082/93) ((ΕΕ L 193 της 31.7.1993, σελ. 20)) την ευθύνη για την διαχείριση και εφαρμογή του PAMAF έχουν από κοινού η Επιτροπή με το πορτογαλικό κράτος και λόγω των αυξανόμενων ανησυχιών των πορτογάλων γεωργών σχετικά με το θέμα αυτό, οι οποίες οφείλονται στην ανεξήγητη έλλειψη αξιόπιστης ενημέρωσης εκ μέρους των εθνικών υπευθύνων, ερωτάται η Επιτροπή:

1. Το πορτογαλικό κράτος έχει ζητήσει από την Επιτροπή κατά τα τελευταία δύο έτη κάποιες τροποιήσεις του περιεχομένου του υπο-προγράμματος για την γεωργία;

2. Ποιά αποτελέσματα και ποιές προτάσεις προέκυψαν από την ήδη πραγματοποιηθείσα αξιολόγηση και ποιά συνέχεια εδόθη;

3. Ποιοί αναπρογραμματισμοί έγιναν στο υπο-πρόγραμμα γεωργίας και στο σύνολο του ΚΠΣ που είτε ζημιώνουν είτε ευνοούν τον γεωργικό τομέα;

4. Κατά την περίοδο αυτή η Επιτροπή σταμάτησε μήπως κάποια πρόταση που υπέβαλαν οι πορτογαλικές αρχές;

5. Είναι ενημερωμένη η Επιτροπή σχετικά με τα σχέδια που παρουσίασαν οι γεωργοί, τα οποία απορρίφθηκαν, εγκρίθηκαν ή συμφωνήθηκαν, πόσα ήταν τα σχέδια αυτά, τί ποσά συνεπάγονται; Δύναται η Επιτροπή να δώσει σύντομες πληροφορίες σχετικά με κάθε μέτρο που αυτά αφορούσαν;

6. Ποιά ήταν η δημοσιονομική εκτέλεση του PAMAF κατά την περίοδο 1994-96 και τί είχε προγραμματισθεί σχετικά;

7. Η Επιτροπή προτίθεται μήπως να ζημιώσει τον τομέα, περικόπτοντας....... περαιτέρω το συνολικό ποσό του υπο-προγράμματος «γεωργία» λόγω της κακής διαχείρισης εκ μέρους των εθνικών αρχών;

Απάντηση του κ. Fischler εξ ονόματος της Επιτροπής (15 Δεκεμβρίου 1997)

1. Το Νοέμβριο του 1995 οι αρχές της Πορτογαλίας υπέβαλαν αίτηση τροποποίησης του υποπρογράμματος «Γεωργία», το οποίο εγκρίθηκε το Μάρτιο του 1996 με απόφαση της Επιτροπής. Τον Οκτώβριο του 1997 κατατέθηκε αίτηση δεύτερης τροποποίησης, η οποία εξετάζεται από την Επιτροπή.

2. Στο πλαίσιο της ενδιάμεσης αξιολόγησης, διεξάγονται συζητήσεις μεταξύ της Επιτροπής και του κράτους μέλους, προκειμένου να καθοριστεί το περιεχόμενο των τροποποιήσεων που θα αφορούν τον τομέα Ευρωπαϊκό Γεωργικό Ταμείο Προσανατολισμού και Εγγυήσεων - Τμήμα Προσανατολισμού (ΕΓΤΠΕ) του Κοινοτικού Πλαισίου Στήριξης (ΚΠΣ) της Πορτογαλίας, λαμβάνοντας υπόψη, κυρίως, των αποτελεσμάτων της αξιολόγησης.

3. Το υποπρόγραμμα «Γεωργία» εγκρίθηκε από την Επιτροπή στις 4 Μαρτίου 1994, με συμμετοχή του ΕΓΤΠΕ, ύψους 1 637 εκατ. ECU, για την περίοδο 1994-1999. Στις 19 Μαρτίου 1996, με απόφαση της Επιτροπής, το ανωτέρω ποσό αυξήθηκε κατά 48 εκατ. ECU, αυξάνοντας τη συμμετοχή του ΕΓΤΠΕ σε 1 685 εκατ. ECU. Η αύξηση αυτή προήλθε από τα ποσά που προέκυψαν από την εφαρμογή του αποπληθωριστή του ΚΠΣ για το 1995 και συνετέλεσε στην αντιμετώπιση, κυρίως, των ζημιών που προκάλεσε η ξηρασία. Μέχρι σήμερα δεν έχει γίνει άλλος επαναπρογραμματισμός.

4. Παρακαλείται το αξιότιμο μέλος του Κοινοβουλίου να ανατρέξει στα σημεία 1 και 3.

5. Η Επιτροπή δεν είναι ενημερωμένη σχετικά με τα σχέδια που υπέβαλαν οι γεωργοί, είτε σχετικά με εκείνα που απορρίφθηκαν ή εγκρίθηκαν, καθώς η έγκριση των μεμονωμένων έργων ανήκει στην αρμοδιότητα των πορτογαλικών αρχών, στα πλαίσια της αρχής της επικουρικότητας. Αντίθετα, η Επιτροπή γνωρίζει τον αριθμό των έργων που εγκρίθηκαν, καθώς και το ποσό της δημόσιας δαπάνης που τους αντιστοιχεί. Τα ακόλουθα στοιχεία αφορούν τα έτη 1995 και 1996:

>TABLE>

1 ECU = 200,21 εσκούδα (Οκτώβριος 1997)

6. Η αθροιστική δημοσιονομική εκτέλεση (πληρωμές) 1994-1996 του υποπρογράμματος γεωργία ήταν, συνολικά, της τάξεως του 75%, σε σχέση με τον προγραμματισμό της περιόδου 1994/1996 (1994: 59,51% 7 1995: 75,4% 7 1996: 88%). Το ποσοστό αναλήψεων υποχρεώσεων, για την ίδια περίοδο, ανερχόταν σε 95%.

7. Στο πλαίσιο των διαπραγματεύσεων που διεξάγονται σήμερα με τις αρχές της Πορτογαλίας, καθώς και σε ό,τι αφορά τις δημοσιονομικές τροποποιήσεις, το μήνα Σεπτέμβριο επετεύχθη συμφωνία για την κατανομή των αποπληθωριστών 1996 και 1997 του ΚΠΣ και για τις δημοσιονομικές διορθώσεις όλων των προγραμμάτων. Έτσι, το Πρόγραμμα Στήριξης για τον Εκσυγχρονισμό του Γεωργικού και Δασικού Τομέα (PAMAF) θα αυξηθεί κατά 13 εκατ. ECU, τα οποία θα προέλθουν από το συνολικό ποσό του ΕΓΤΠΕ για το Επιχειρησιακό Πρόγραμμα (ΕΠ) προώθησης του περιφερειακού αναπτυξιακού δυναμικού (ΛΠΠΑ). Η εφαρμογή του μέτρου «centros rurais» (αγροτικά κέντρα) του εν λόγω ΕΠ έχει καθυστερήσει, καθιστώντας έτσι διαθέσιμο ένα μέρος των πόρων του ΕΓΤΠΕ που προορίζονται για το ΛΠΠΑ (13 εκατ. ECU), οι οποίοι θα χρησιμοποιηθούν από το PAMAF.